આંતરસુબાના બહારવટિયાઓ ફાગવેલની ગાયો દોરી જઈ રહ્યા હતા. આ સાંભળી તરત જ ભાથીજી મહારાજે તલવારથી વરમાળા કાપી જ ગાયોને બચાવવા દોડી ગયા. બહારવટિયાઓ ફાગવેલ ગામથી 6 કિલોમીટરના અંતરે આવેલા ખાખરિયા વનમાં ગાયોને દોરી લઈ જઈ રહ્યા હતા. ભાથીજી મહારાજે તેમની સાથે યુદ્ધ કર્યું. બહારવટિયાઓએ ભાથીજીને ચારે તરફથી ઘેરી લીધા હતા. અચાનક તેમના પર પાછળથી હૂમલો કરવામાં આવ્યો અને તેમનું માથુ ધડથી અલગ કરી દેવામાં આવ્યું. કહેવાય છે કે ભાથીજીનું ધડ બહારવટિયાઓ સાથે લડતું રહ્યું. ભાથીજી મહારાજના ધડે બહારવટિયાઓ સાથે લડાઈ કરી તેમને મોતને ઘાટ ઉતારી પોતાનું ગૌધન બચાવી લીધું હતું. કહેવાય છે કે સાડા ત્રણ દિવસ સુધી ભાથીજી મહારાજનું ધડ લડતું રહ્યું અને છેવટે તેઓ વીરગતિ પામ્યા. તેમના આ બલિદાનની કથા લોકો આજે પણ યાદ કરે છે. ક્ષત્રિય કુળનું નામ રાખી તેમણે પોતાનું નામ અમર કરી દીધું. એવું કહેવાય છે કે ભાથીજી મહારાજે જાતે જ પોતાની મૂર્તિ બનાવી હતી. પણ કાળક્રમે મૂર્તિ જીર્ણ થઈ જતાં તેને સમાધી આપી દેવામાં આવી અને એક નવી જ મૂર્તિનું નિર્માણ કરવામાં આવ્યું અને ત્યાં ભાથીજી મહારાજનું સ્થાનક બનાવવામાં આવ્યું. લોકો અપાર શ્રદ્ધાથી અહીં આવે છે અને પોતાની મનોકામના પુરી કરે છે અને ભાથીજી મહારાજને વિવિધ વસ્તુઓ ચડાવે છે.